1.

Príloha I sa mení takto: a) oddiel 1 sa nahrádza takto: „1. Štatistika platobnej bilancie Európska centrálna banka (ECB) vyžaduje štatistiku platobnej bilancie v dvoch časových obdobiach: raz mesačne a raz štvrťročne za príslušné referenčné kalendárne obdobia. Ročné údaje sa zostavujú spočítaním štvrťročných údajov vykázaných členskými štátmi za príslušný rok. Štatistika platobnej bilancie by podľa možnosti mala byť v súlade s ostatnými štatistikami poskytovanými na účely výkonu menovej politiky, najmä so štvrťročnými národnými účtami (vrátane sektorových účtov) a mesačnou menovou a bankovou štatistikou. 1.1. Mesačná štatistika platobnej bilancie Cieľ Cieľom mesačnej platobnej bilancie eurozóny je uvádzať hlavné položky, ktoré majú vplyv na menové podmienky a devízové trhy (pozri prílohu II tabuľku 1). Požiadavky Je nevyhnutné, aby sa údaje dali použiť na výpočet platobnej bilancie za eurozónu. Vzhľadom na krátku lehotu na poskytovanie mesačných údajov o platobnej bilancii, ich výrazne agregovanú povahu a ich využitie na účely menovej politiky a devízových operácií, ECB povoľuje určité odchýlky od medzinárodných štandardov (pozri článok 2 ods. 4), ak je to nevyhnutné. Zaznamenávanie údajov na základe úplného časového rozlíšenia alebo podľa transakcií sa nevyžaduje. Ak je to potrebné z dôvodu dodržania termínu, ECB bude akceptovať odhady alebo predbežné údaje, ak sa výrazne neodkláňajú od medzinárodných štandardov, a ak tieto odhady alebo predbežné údaje zabezpečujú dostatočnú kvalitu údajov. Pri každej širšej kategórii transakcií sa vyžadujú údaje o aktívach a pasívach (alebo o inkasách a platbách pri položkách bežného účtu). Vo všeobecnosti sa vyžaduje, aby národné centrálne banky pri medzinárodných transakciách rozlišovali medzi transakciami s rezidentmi ostatných členských štátov eurozóny a transakciami mimo eurozóny. Národné centrálne banky to robia jednotne. V prípade, že sa zmení členská základňa eurozóny, od národných centrálnych bánk sa vyžaduje vykonanie zmeny vo vymedzení zloženia krajín eurozóny odo dňa, kedy zmena členskej základne nadobudne účinnosť. Od národných centrálnych bánk eurozóny v jej predchádzajúcom zložení a od národných centrálnych bánk nových členských štátov eurozóny sa vyžadujú kvalifikované odhady historických údajov za rozšírenú eurozónu. Na umožnenie zmysluplného mesačného agregovania údajov za eurozónu v oblasti portfóliových investícií je potrebné rozlišovať medzi transakciami s cennými papiermi vydanými rezidentmi eurozóny a transakciami s cennými papiermi vydanými rezidentmi nepatriacimi do eurozóny. Štatistika čistých transakcií s aktívami portfóliových investícií eurozóny sa zostavuje agregovaním vykázaných čistých transakcií s cennými papiermi vydanými rezidentmi nepatriacimi do eurozóny. Štatistika čistých transakcií s pasívami portfóliových investícií eurozóny sa zostavuje konsolidovaním čistých transakcií s celkovými národnými pasívami a čistých transakcií s cennými papiermi vydanými a kúpenými rezidentmi eurozóny. Na výnosy z portfóliových investícií sa uplatňuje analogická požiadavka na vykazovanie a metóda zostavovania agregovaných údajov. Na účely zostavovania menového prehľadu platobnej bilancie sa od národných centrálnych bánk vyžaduje, aby predkladali údaje v členení podľa inštitucionálneho sektora. Pri mesačnej platobnej bilancii je takéto sektorové členenie: — pri priamych investíciách: a) korporácie prijímajúce vklady, s výnimkou centrálnej banky, b) fondy peňažného trhu, c) verejná správa, d) ostatné sektory, — pri aktívach portfóliových investícií a pri ostatných investíciách: a) centrálna banka, b) korporácie prijímajúce vklady, s výnimkou centrálnej banky, c) fondy peňažného trhu, d) verejná správa, e) ostatné sektory. Na účely zostavovania sektorového členenia platobnej bilancie, ktoré umožní vypracovanie menového prehľadu, sa od národných centrálnych bánk bude vyžadovať, aby poskytovali údaje o čistých transakciách s cennými papiermi v rámci portfóliových investícií vydanými rezidentmi eurozóny v členení podľa inštitucionálneho sektora, do ktorého emitent patrí. Okrem toho budú pasíva portfóliových investícií obsahovať členenie podľa inštitucionálneho sektora domáceho emitenta. Štatistika čistých transakcií s pasívami portfóliových investícií eurozóny v členení podľa sektora sa zostavuje konsolidovaním čistých celkových národných pasív jednotlivých sektorov a zodpovedajúcich čistých transakcií s cennými papiermi vydanými a kúpenými rezidentmi eurozóny. Národné centrálne banky (a prípadne iné príslušné národné orgány) zbierajú údaje o portfóliových investíciách podľa jedného z modelov uvedených v tabuľke prílohy VI. 1.2. Štvrťročná štatistika platobnej bilancie Cieľ Cieľom štvrťročnej platobnej bilancie eurozóny je poskytovať podrobnejšie informácie, ktoré umožnia ďalšiu analýzu medzinárodných transakcií. Štvrťročné údaje o platobnej bilancii sú tiež základom pre podrobné monitorovanie hospodárstva jednotlivých krajín. Táto štatistika prispieva predovšetkým k zostavovaniu sektorových a finančných účtov eurozóny a k spoločnému zverejňovaniu platobnej bilancie Únie/eurozóny v spolupráci s Európskou komisiou (Eurostat). Požiadavky Štvrťročná štatistika platobnej bilancie čo najviac vyhovuje medzinárodným štandardom (pozri článok 2 ods. 4). Požadované členenie štvrťročnej štatistiky platobnej bilancie je uvedené v tabuľke 2 prílohy II. Zosúladené pojmy a definície používané pri kapitálových a finančných účtoch sú stanovené v prílohe III. Členenie štvrťročného bežného účtu je podobné ako členenie vyžadované pri mesačných údajoch. Pri službách a výnosoch je však potrebné podrobnejšie členenie štvrťročných údajov. Pri položke „ostatné investície“ v rámci finančného účtu sa ECB riadi požiadavkami šiesteho vydania Manuálu platobnej bilancie a medzinárodnej investičnej pozície (ďalej len „BPM6“) Medzinárodného menového fondu (MMF). Rozdiel spočíva v spôsobe členenia (t. j. v prvom rade podľa sektora). Toto sektorové členenie je podrobnejšie, zostáva však zlučiteľné s členením podľa BPM6, kde má prednosť členenie podľa nástrojov. Rovnako ako v prehľade podľa BPM6, hotovosť a vklady sa uvádzajú oddelene od úverov a ostatných investícií. Od národných centrálnych bánk sa vyžaduje, aby rozlišovali medzi transakciami so zúčastnenými členskými štátmi a všetkými ostatnými medzinárodnými transakciami. Štatistika čistých transakcií s aktívami portfóliových investícií eurozóny sa zostavuje agregovaním vykázaných čistých transakcií s cennými papiermi vydanými rezidentmi nepatriacimi do eurozóny. Štatistika čistých transakcií s pasívami portfóliových investícií eurozóny sa zostavuje konsolidovaním čistých transakcií s celkovými národnými pasívami a čistých transakcií s cennými papiermi vydanými a kúpenými rezidentmi eurozóny. Na výnosy z portfóliových investícií sa uplatňuje analogická požiadavka na vykazovanie a metóda zostavovania agregovaných údajov. Od národných centrálnych bánk sa tiež vyžaduje, aby predkladali štvrťročné údaje v členení podľa inštitucionálneho sektora. Táto požiadavka na údaje ide nad rámec štandardných položiek MMF. Národné centrálne banky sú povinné predložiť štvrťročné údaje za tieto sektory: a) centrálne banky; b) korporácie prijímajúce vklady s výnimkou centrálnych bánk; c) fondy peňažného trhu; d) verejná správa; e) investičné fondy iné ako fondy peňažného trhu; f) poisťovacie korporácie a penzijné fondy; g) ostatné finančné inštitúcie; h) nefinančné korporácie a i) domácnosti a neziskové inštitúcie slúžiace domácnostiam. Pri zostavovaní štatistiky čistých transakcií s pasívami portfóliových investícií eurozóny v členení podľa sektora emitentov, ktorí sú rezidentmi eurozóny, sú požiadavky na štvrťročné údaje podobné požiadavkám pri mesačnej platobnej bilancii. BPM6 v súlade so systémom národných účtov odporúča, aby sa úroky zaznamenávali metódou časového rozlíšenia. Táto požiadavka má vplyv tak na bežný účet (výnosy z investícií), ako aj na finančný účet.“; b) oddiel 3 sa nahrádza takto: „3. Štatistika medzinárodnej investičnej pozície Cieľ Medzinárodná investičná pozícia je výkaz zahraničných aktív a pasív eurozóny ako celku na účely menovej politiky a analýzy devízového trhu. Prispieva najmä k hodnoteniu vonkajšej zraniteľnosti členských štátov a k sledovaniu toho, ako sa vyvíja držba likvidných aktív v zahraničí zo strany sektora držby peňazí. Tieto štatistické informácie sú kľúčom pre zostavovanie účtu zvyšku sveta v štvrťročných finančných účtoch eurozóny. Štvrťročná štatistika medzinárodnej investičnej pozície je tiež základom pre podrobné monitorovanie hospodárstva jednotlivých krajín, a to aj v kontexte postupu pri makroekonomickej nerovnováhe uskutočňovaného Európskou komisiou (*1). Požiadavky Národné centrálne banky musia zasielať štvrťročné štatistiky medzinárodnej investičnej pozície, ktoré vyjadrujú hodnoty stavov ku koncu obdobia a preceňovania z dôvodu výmenného kurzu alebo iných cenových zmien. Údaje o medzinárodnej investičnej pozícii čo najviac vyhovujú medzinárodným štandardom (pozri článok 2 ods. 4). ECB zostavuje medzinárodnú investičnú pozíciu za eurozónu ako celok. Členenie medzinárodnej investičnej pozície za eurozónu je uvedené v tabuľke 4 prílohy II. Medzinárodná investičná pozícia ukazuje finančné stavy ku koncu referenčného obdobia v cenách platných ku koncu obdobia. Zmeny hodnoty stavov môžu byť spôsobené týmito faktormi. Po prvé, časť zmeny hodnoty počas referenčného obdobia môže byť spôsobená finančnými transakciami, ktoré sa uskutočnili alebo zaznamenali v platobnej bilancii. Po druhé, časť zmien pozícií na začiatku a na konci daného obdobia spôsobia zmeny cien vykazovaných finančných aktív a pasív. Po tretie, v prípade, keď stavy znejú na iné meny, ako je účtovná jednotka použitá pri medzinárodnej investičnej pozícii, budú hodnoty ovplyvnené aj zmenami výmenných kurzov voči ostatným menám. A nakoniec všetky ostatné zmeny, ktoré nie sú spôsobené vyššie uvedenými faktormi, sa budú považovať za následok iných zmien objemu počas daného obdobia. Správne zosúladenie finančných tokov a stavov za eurozónu vyžaduje, aby sa rozlišovalo, či zmeny hodnoty boli spôsobené cenami, zmenami výmenných kurzov alebo inými zmenami objemu. Pokrytie medzinárodnej investičnej pozície by sa malo podľa možnosti čo najviac približovať pokrytiu štvrťročných tokov platobnej bilancie. Pojmy, definície a členenia sú v súlade s pojmami, definíciami a členeniami štvrťročných tokov platobnej bilancie. Pokiaľ je to možné, údaje o medzinárodnej investičnej pozícii by mali byť v súlade s ostatnými štatistikami, najmä menovou a bankovou štatistikou a finančnými účtami. Pokiaľ ide o mesačnú a ročnú platobnú bilanciu, od národných centrálnych bánk sa vyžaduje, aby vo svojich štatistikách medzinárodnej investičnej pozície rozlišovali medzi pozíciami voči členským štátom eurozóny a všetkými ostatnými medzinárodnými pozíciami. Na účtoch portfóliových investícií sa vyžaduje rozlišovanie medzi pozíciami v cenných papieroch vydaných rezidentmi eurozóny a v cenných papieroch vydaných rezidentmi nepatriacimi do eurozóny. Štatistika aktív portfóliových investícií eurozóny sa zostavuje agregovaním vykázaných aktív cenných papierov vydaných rezidentmi nepatriacimi do eurozóny. Štatistika pasív portfóliových investícií eurozóny sa zostavuje konsolidovaním celkových národných pasív a pozícií v cenných papieroch vydaných a kúpených rezidentmi eurozóny. Aktíva a pasíva portfóliových investícií sa v rámci medzinárodnej investičnej pozície zostavujú výhradne na základe údajov o stavoch. Národné centrálne banky (a prípadne iné príslušné štatistické orgány) zbierajú aspoň štvrťročné stavy aktív a pasív portfóliových investícií na základe jednotlivých cenných papierov podľa jedného z modelov uvedených v tabuľke v prílohe VI. (*1) Nariadenie Európskeho parlamentu a Rady (EÚ) č. 1174/2011 zo 16. novembra 2011 o opatreniach na presadzovanie vykonávania nápravy nadmernej makroekonomickej nerovnováhy v rámci eurozóny (Ú. v. EÚ L 306, 23.11.2011, s. 8) a nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (Ú. v. EÚ L 306, 23.11.2011, s. 25).“;"